LÄHTESEISUKOHAD
Põlva linnas Lina tn 21 katastriüksuse ja lähiala detailplaneeringu koostamiseks

1.	Detailplaneeringu lähteseisukohtade koostamise alus
Põlva Vallavalitsuse 02.10.2019. a korraldus nr  2-3/496 „Põlva linnas Lina tn 21 katastriüksuse ja lähiala detailplaneeringu koostamise algatamine“.

2.	Detailplaneeringu ala
Detailplaneeringu alana käsitletakse detailplaneeringu koostamise algatamise otsuse lisas  määratud maa-ala Põlva vallas Põlva linnas Lina tn 21 katastriüksust (katastritunnus 62001:003:0637, kinnistu registriosa number 787138, maa kasutamise sihtotstarve 100% ühiskondlike ehitiste maa) ning selle lähiala. 

3.	Detailplaneeringu eesmärk ja ülesanded
3.1.	Detailplaneeringu koostamise eesmärgiks on määrata hoonestusala, ehitusõigused, arhitektuurilised ja kujunduslikud tingimused kahe hoolekandeasutuse rajamiseks Lina tn 21 katastriüksusele ning anda alale ruumiline terviklahendus. Planeeringuga lahendatakse liikluskorraldus, tehnovõrkude paiknemine, määratakse säilitatav ja rajatav haljastus. 

3.2.	Detailplaneeringu ala jaotatakse kolmeks krundiks millest kahele soovitakse püstitada 600 m2 suurused ühekorruselised liginullenergiahooned eakate hooldamiseks. Hoolekandeasutuste teenindamiseks vajalikud krundid moodustatakse Lina tn 21 katastriüksuse idapoolsesse serva. Olemasolev koolihoone on kavas pärast õppetegevuse väljaviimist lammutada, spordihoone jääb kasutusse. Planeeringuga on vajalik jätta võimalus uue (kooli)hoone püstitamiseks. Liikluskorraldus lahendatakse olemasolevate juurdepääsude kaudu. Võimalikult palju kõrghaljastust säilitatakse.

4.	Lähtematerjalid ja kehtivad planeeringud
4.1.	Põlva Vallavolikogu 20. detsembri 2018. a otsusega nr 1-3/60 "Põlva valla üldplaneeringu 2029+ osaline kehtestamine" kehtestatud Põlva valla üldplaneeringu 2029+;
4.2.	Põlva Linnavolikogu 11.09.2013 otsusega kehtestatud Kooli 1 kinnistust lõunasse jääva jätkuvalt riigi omandis oleva maa-ala detailplaneering;
4.3.	Põlva Vallavalitsuse toetuse taotlus projekti „Energiatõhusa hoolekandeasutuse rajamine Põlva valda dementsetele eakatele“ rahastamiseks meetme „Energiatõhususe ja taastuvenergia kasutuse edendamine avaliku sektori hoonetes” vahenditest ning Riigi Tugiteenuste Keskuse 11.07.2019 otsus nr 11.6-8/0291;
4.4.	Lina tn 21 hoone lammutusprojekt (Kuubik Projekt OÜ, töö 1713);
4.5.	Lina tn 21 hoone lammutusjärgne heakorrastus (Ökodisko OÜ , töö PP-17.77).

5.	Uuringute vajadus
5.1.	Detailplaneeringu koostamise aluskaardiks on vajalik koostada olemasolevat situatsiooni (sh tehnovõrgud) tõeselt kajastav digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr) ja mõõdistamise aeg. Planeeringuala topo-geodeetiline uuring peab vastama majandus- ja taristuministri 14.04.2016 määrusega nr 34 kehtestatud topo-geodeetilisele uuringule ja teostusmõõdistamisele esitatavatele nõuetele. Geodeetiline alusplaan peab katma detailplaneeringu ala. Alusplaan koostada EH2000 kõrgussüsteemis.
5.2.	Detailplaneeringu koostamise käigus on vajalik anda hinnang, kas liikluskorraldus Lina tänaval vajab muutmist.

6.	Nõuded detailplaneeringu koosseisule ja vormistamisele
6.1.	Detailplaneering peab olema planeeringuala terviklik ruumilahendus, mis koosneb seletuskirjast ja joonistest. 
6.2.	Planeering vormistatakse ja ehitatakse üles vastavalt Rahandusministeeriumi 17.10.2019 määrusele nr 1.1-1/50 „Planeeringu vormistamisele ja ülesehitusele esitatavad nõuded“.
6.3.	Detailplaneeringuga määrata moodustavate kruntide hoonestusala, piiritledes krundi osa, kuhu võib püstitada ehitusõigusega lubatud hooneid ja rajatisi. Näidata säilitatav/rajatav hoonestus ning haljastus.
6.4.	Hoonetele esitatavad ehituslikud nõuded esitada planeeringu põhijoonisel planeeritava krundi peal tabelina. Seletuskirjas määrata ehitamise aegsed  tingimused. Krundi ehitusõiguses määrata:
6.4.1.	krundi kasutamise sihtotstarve või sihtotstarbed ja katastriüksuse sihtotstarve;
6.4.2.	kavandatavate hoonete suurim lubatud arv või nende puudumine maa-alal;
6.4.3.	kavandatavate hoonete suurim lubatud ehitisealune pind;
6.4.4.	kavandatavate hoonete lubatud maksimaalne kõrgus meetrites.
6.5.	Määrata ehitiste arhitektuurilised ja kujunduslikud tingimused.
6.6.	Planeeringu jooniste esitluskujud koostada mõõtkavas M 1:500. Joonistele märgitakse planeeringu nimetus, joonise nimetus, mõõtkava, koostamise kuupäev, planeeringu koostamise korraldaja, planeerija ja asjakohasel juhul planeeringu koostamises osaleva muu eriteadmisega isiku nimi. 
6.7.	Tehnovõrkude joonisel näidata olemasolevad ja planeeritavate hoonete ja rajatiste toimimiseks vajalike ehitiste, sealhulgas tehnovõrkude ja  -rajatiste võimalik asukoht vastavalt võrguvaldajate tehnilistele tingimustele, vajalikud liiniservituudid ja kaitsevööndid. Üksnes piisava loetavuse korral võib tehnovõrgud kanda planeeringu põhijoonise esitluskujule.
6.8.	Detailplaneeringu koostamisega seotud dokumendid vormistada planeeringu lisana. 

7.	Koostöö, kaasamine ja kooskõlastamine: 
7.1.	Koostöö  ja kaasamine detailplaneeringu koostamisel, avalike väljapanekute ja avalike arutelude korraldamine toimub vastavalt planeerimisseadusele. 
7.2.	Planeeringu koostamisel tehakse koostööd ja planeering kooskõlastatakse vastavalt „Planeeringute koostamisel koostöö tegemise kord ja planeeringute kooskõlastamise alused“ sätestatule.
7.3.	Planeeringu koostamisse tuleb kaasata tehnovõrkude valdajad, planeeringuala ja naaberkinnisasjade omanikud ja kasutajad ning need maaomanikud ja maakasutajad, kelle  maale tehnovõrke planeeritakse või kelle maakasutust kitsendatakse. 
7.4.	Detailplaneeringu koostamisse võib kaasata isiku, kelle huve planeering võib puudutada või isiku, kes on avaldanud soovi olla selle planeeringu koostamisse kaasatud. 
7.5.	Kooskõlastused ja arvamused tuleb esitada tabelina seletuskirja juures.

8.	Detailplaneeringu esitamine
8.1.	Detailplaneeringu eelnõu esitatakse enne kooskõlastamist ja arvamuse küsimist, vastuvõtmist ning kehtestamist Põlva Vallavalitsusele tutvumiseks ja vajadusel korrektuuride tegemiseks elektrooniliselt e-postiga. 
8.2.	Planeering esitatakse allkirjastatult. 
8.3.	Kooskõlastamiseks esitatakse planeering elektrooniliselt ühes digikonteineris.
8.4.	Vastuvõtmiseks ja avaliku väljapaneku korraldamiseks esitatakse planeeringu seletuskiri ja nõutud joonised ühes eksemplaris paberkandjal ning elektrooniliselt koos muu planeeringu koostamise dokumentatsiooniga.
8.5.	Kehtestamiseks esitatakse planeering elektrooniliselt (joonised dwg/dgn/shp ja pdf formaadis, seletuskiri doc ja pdf formaadis, faili nimed sisuga kooskõlas) ning paberkandjal kahes eksemplaris. Eraldi köitena/kaustana lisamaterjal, mille koosseisus peavad olema detailplaneeringu menetlusdokumendid: kirjad, koosolekute protokollid, kuulutused, kohaliku omavalitsuse poolt väljastatud aktid, koostatud uuringud/hinnangud, väljastatud tehnilised tingimused, kooskõlastused, esitatud arvamused, illustreeriv materjal jms. Lisade kausta komplekteerimisel peavad faili nimed vastama sisukorrale.

9.	Ajakava
Detailplaneering peab olema esitatud vastuvõtmiseks hiljemalt kuue kuu ning kehtestamiseks hiljemalt kümne kuu jooksul lähteseisukohtade väljastamisest.